જુલાઈ ૨૦૧૭ માં એક્સિસ બેંકે શિખા શર્માને ફરી એકવાર ત્રણ વર્ષ માટે સીઈઓ નિયુક્ત કર્યા હતા.. તેમનો નવો કાર્યકાળ જૂનથી શરૂ થશે. બેંકના સીઈઓ તરીકે તેમનો આ ચોથો કાર્યકાળ હશે. પરંતુ રિઝર્વ બેંકે શિખા શર્માની નિયુક્તિ પર ફેર વિચારણા કરવા કહ્યું છે. આરબીઆઈએ સલાહ આપી છે કે શિખા શર્માનો કાર્યકાળ ત્રણ વર્ષને બદલે ફક્ત એક વર્ષ માટે લંબાવવામાં આવે.એક્સિસ બેંક બોર્ડ ઓફ ડિરેક્ટર્સ આ સલાહ પર વિચાર કરી રહ્યું છે. રિઝર્વ બેંકે આ સલાહ એક્સિસ બેંકના ખરાબ પ્રદર્શન અને સતત ખરાબ થતી એસેટ ક્વોલિટીને ધ્યાને લઈ આપી છે. એક્સિસ બેંકના રિપોર્ટ મુજબ શિખા શર્માના એક વર્ષના કાર્યકાળ દરમ્યાન બેંક નવા સીઈઓ શોધી લેશે.ઉલ્લેખનીય છે કે શિખા શર્માને વર્ષ ૨૦૦૯માં એક્સિસ બેંકે એમડી અને સીઈઓ તરીકેની જવાબદારી સોંપી હતી. બેંકના તત્કાલિન ચેરમેન અને સીઈઓ પી.જે. નાયકે પોતાનો કાર્યકાળ પુરો થાય તે પહેલા પદ પરથી રાજીનામુ આપી દીધુ હતુ. તે સમયે શિખા શર્મા આઇસીઆઇસીઆઇ પ્રૂડેન્શિયલ લાઈફ ઈન્શ્યોરન્સના એમડી અને સીઈઓ હતાં. એક્સિસ બેંકની કમાન સંભાળ્યાં બાદ શિખા શર્માની અગ્રેસિવ નીતિને કારણે બેંકને ફાયદો થયો હતો. તેમના કાર્યકાળ દરમ્યાન એક્સિસ બેંકે પોતાના ગ્રાહકો અને શેર હોલ્ડર્સને સારૂ રિટર્ન પણ આપ્યું. પરંતુ હાલના સમયમાં જ્યારે દેશની ખાનગી અને સરકારી બેંકો ખરાબ કર્જમાં ફસાયેલી છે. ત્યારે એક્સિસ બેંકના નફા અને અસેટ ક્વોલિટીમાં સતત ઘટાડો થઈ રહ્યો છે. રિઝર્વ બેંકના આંકડા મુજબ વર્ષ ૨૦૦૯માં એક્સિસ બેંકની એનપીએ ૧ હજાર ૧૭૩ કરોડ રૂપિયા હતી. જે ૨૦૧૭ માં વધીને ૨૫ હજાર કરોડથી વધી ગઈ છે.